गुजरात की इस लड़की ने किया कमाल, एक साथ क्रैक किए भारत के सारे एंट्रेंस एग्‍जाम! MIT से मिली स्‍कॉलरशिप  
स्‍तुति ने भारत के लगभग हर बड़े एंट्रेंस एग्‍जाम को क्रैक किया है
उन्‍हें एमआईटी से भी एडमिशन के लिए ऑफर मिला है
स्‍तुति सूरत की रहने वाली हैं
हम में से कई लोग ऐसे होंगे जिन्‍होंने बोर्ड एग्‍जाम पास करते ही राहत की सांस ली होगी और सोचा होगा कि हमने अपनी जिंदगी का सबसे कड़ा इम्‍तहान पास कर लिया है. लेकिन एक लड़की ने ऐसा कमाल कर दिखाया है कि हर कोई भौंचक्‍का रह जाए. जी हां, जहां सैंकड़ों स्‍टूडेंट्स हर साल एक अदद प्रतियोगी परीक्षा पास करने के लिए दिन-रात परेशान रहते हैं वहीं एक लड़की ऐसी भी है जिसने भारत के हर बड़े एंट्रेंस एग्‍जाम में सफलता हासिल की है. यहां हम सूरत की रहने वाली स्‍तुति खंडवाला (Stuti Khandwala) की बात कर रहे हैं जिन्‍होंने एक साथ NEET, AIIMS MBBS और JEE (Main) को क्रैक कर सभी को हैरान कर दिया है. 
स्‍तुति ने इन परीक्षाओं को न सिर्फ पास किया है बल्‍कि बेहतरीन रैंक भी हासिल की है. NEET 2019 में उनकी ऑल इंडिया रैंक 71 है.  AIIMS के टेस्‍ट में उनकी ऑल इंडिया रैंक 10 है, जो बड़े से बड़े किताबी कीड़े के लिए भी ला पाना मुमकिन नहीं है. और तो और उन्‍हें दुनिया में नंबर वन अमेरिका के प्रसिद्ध मैसाचुसेट्स इंस्‍टीट्यूट ऑफ टेक्‍नोलॉजी (MIT) में भी एडमिशन मिल गया है. साथ ही 90 फीसदी स्‍कॉलरशिप का भी ऑफर मिला है. 
ख़बरों के मुताबिक स्‍तुति ने कामयाबी का श्रेय अपने माता-पिता और शिक्षकों को दिया है. एमआईटी से ग्रेजुएशन पूरा करने के बाद स्‍तुति रिसर्च के फील्‍ड में जाना चाहती हैं. 
वाकई, स्‍तुति की जितनी तारीफ की जाए उतनी कम है. उम्‍मीद है वह विदेश में भी भारत का नाम रोशन करेंगी.